SL Uradni list Evropske unije C 19/3

SKLEP KOMISIJE

z dne 18. januarja 2018

o ustanovitvi skupine strokovnjakov za okoljsko skladnost in upravljanje

(2018/C 19/03)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju naslednjega:

(1) Člen 191 Pogodbe nalaga Uniji in državam članicam nalogo, da zagotovijo, da okoljska politika Unije prispeva k ohranjanju, varstvu in izboljšanju kakovosti okolja ter si prizadeva za visoko raven zaščite.

(2) Za zagotovitev boljšega izvajanja okoljske zakonodaje Unije in skladnosti z njo v skladu s sporočilom Komisije z naslovom „Ukrepi EU za izboljšanje okoljske skladnosti in upravljanja (1)“ mora Komisija uporabiti strokovno znanje strokovnjakov v okviru svetovalnega organa.

(3) Zato je treba ustanoviti skupino strokovnjakov na področju okoljske skladnosti in upravljanja ter opredeliti njene naloge in sestavo.

(4) Skupina bo pomagala razviti smernice o dobrih praksah pri zagotavljanju okoljske skladnosti ter druge spremne dokumente, tudi o poklicnih izkušnjah in znanju ter ocenah nacionalnih sistemov ter o dejavnostih ozaveščanja in širjenja informacij na področju zagotavljanja okoljske skladnosti in upravljanja. Skupina naj bi pomagala tudi pri usklajevanju in spremljanju izvajanja ukrepov za izboljšanje okoljske skladnosti in upravljanja ter pomagala Komisiji pri pripravi političnih pobud in zakonodajnih predlogov v zvezi z obsežnejšimi vprašanji okoljskega upravljanja.

(5) Skupino bi morali sestavljati strokovnjaki iz držav članic EU ter predstavniki obstoječih vseevropskih strokovnih mrež, ki obravnavajo vprašanja o zagotavljanju okoljske skladnosti in upravljanja.

(6) Za člane skupine bi bilo treba določiti pravila o razkrivanju informacij.

(7) Osebne podatke bi bilo treba obdelovati v skladu z Uredbo (ES) št. 45/2001 Evropskega parlamenta in Sveta (2) –

SKLENILA:

Člen 1

Predmet urejanja

Ustanovi se skupina strokovnjakov za okoljsko skladnost in upravljanje. Skupina se imenuje „Forum za okoljsko skladnost in upravljanje“.

Člen 2

Naloge

Naloge skupine so:

(a) pomagati Komisiji pri usklajevanju in spremljanju izvajanja ukrepov za izboljšanje okoljske skladnosti in upravljanja, ter pri pripravi zakonodajnih predlogov ali političnih pobud na področju okoljske skladnosti in upravljanja, vključno v zvezi: (i) s spodbujanjem, spremljanjem in izvrševanjem skladnosti (zagotavljanje skladnosti); (ii) z dostopom do pravnega varstva v okoljskih zadevah; (iii) z dostopom do informacij o okolju; (iv) s sodelovanjem javnosti; (v) z vsakim drugim vprašanjem upravljanja.

(b) vzpostaviti sodelovanje in usklajevanje med Komisijo, državami članicami in obstoječimi vseevropskimi strokovnimi mrežami (3) za vprašanja o izvajanju zakonodaje, programov in politik Unije na področju okolja;

(c) zagotavljati izmenjavo izkušenj in dobrih praks na področju okoljske skladnosti in upravljanja.

Člen 3

Posvetovanja

Komisija se lahko posvetuje s skupino o kateri koli zadevi, povezani z izvajanjem ukrepov v zvezi z okoljsko skladnostjo in upravljanjem, vključno z izvajanjem ukrepov za izboljšanje okoljske skladnosti in upravljanja (4), nadzora in opredelitve nadaljnjih ukrepov po letu 2019.

Člen 4

Članstvo

1. Člani so organi držav članic in drugi javni subjekti.

2. Člani skupine so zlasti naslednji javni subjekti:

(a) Mreža Evropske unije za izvajanje in uveljavljanje okoljskega prava;

(b) Evropska mreža tožilcev za okolje;

(c) Forum sodnikov EU za okolje;

(d) EnviCrimeNet;

(e) Evropska mreža vodij agencij za varstvo okolja;

(f) Evropska organizacija vrhovnih revizijskih institucij;

(g) Europol;

(h) Eurojust.

3. Organi držav članic in drugi javni subjekti imenujejo svoje predstavnike in so odgovorni za to, da njihovi predstavniki zagotavljajo visoko raven strokovnega znanja.

4. Člani, ki ne morejo več učinkovito prispevati k posvetovanjem strokovne skupine, ki po mnenju zadevne službe Evropske komisije ne izpolnjujejo pogojev iz člena 339 Pogodbe o delovanju Evropske unije ali ki odstopijo, niso več povabljeni na srečanja skupine in se lahko nadomestijo za preostanek mandata.

Člen 5

Predsednik

Skupini predseduje predstavnik Generalnega direktorata Komisije za okolje (GD ENV).

Člen 6

Delovanje

1. Skupina deluje na zahtevo GD za okolje v skladu z veljavnimi horizontalnimi pravili o strokovnih skupinah Komisije (v nadaljnjem besedilu: horizontalna pravila) (5).

2. Zasedanja skupine načeloma potekajo v prostorih Komisije.

3. GD ENV zagotovi tajniške storitve. Uradniki iz drugih oddelkov Komisije, ki jih postopki zanimajo, se lahko udeležijo sestankov skupine in njenih podskupin.

4. V dogovoru z GD ENV lahko skupina z navadno večino svojih članov odloči, da bodo njena posvetovanja javna.

5. Zapisnik, ki povzema razpravo o vsaki točki dnevnega reda in mnenja skupine, je smiseln in popoln. Zapisnik sestavi sekretariat, zanj pa je odgovoren predsednik.

6. Skupina sprejema svoja mnenja, priporočila ali poročila s soglasjem. V primeru glasovanja se o izidu glasovanja odloča z navadno večino članov. Člani, ki so glasovali proti, imajo pravico, da se dokument, ki povzema razloge za njihovo stališče, priloži mnenju, priporočilu ali poročilu.

Člen 7

Podskupine

1. GD ENV lahko na podlagi mandata, ki ga določi DG ENV, ustanovi podskupine za preučitev posebnih vprašanj. Podskupine delujejo v skladu s horizontalnimi pravili in poročajo skupini. Te se razpustijo takoj, ko izpolnijo svoj mandat.

2. Člani podskupin, ki niso člani skupine, se izberejo prek javnega razpisa, v skladu s horizontalnimi pravili (6).

Člen 8

Povabljeni strokovnjaki

GD ENV lahko na ad hoc osnovi povabi strokovnjake s posebnim strokovnim znanjem v zvezi z zadevo na dnevnem redu, da sodelujejo pri delu skupine ali podskupine.

Člen 9

Opazovalci

1. Posameznikom, organizacijam ali drugim javnim subjektom, kot so tisti iz člena 4, se lahko z neposrednim povabilom dodeli status opazovalcev v skladu s horizontalnimi pravili.

2. Organizacije ali javni subjekti s statusom opazovalca imenujejo svoje predstavnike.

3. Opazovalcem in njihovim predstavnikom lahko predsedujoči dovoli sodelovanje v razpravah skupine in prispevanje strokovnega znanja. Vendar nimajo pravice do glasovanja in ne sodelujejo pri pripravi priporočil ali nasvetov skupine.

Člen 10

Poslovnik

Na predlog GD ENV in v dogovoru z njim skupina z navadno večino svojih članov sprejme svoj poslovnik na podlagi standardnega poslovnika za strokovne skupine v skladu s horizontalnimi pravili. (7)

Člen 11

Poslovna skrivnost in ravnanje z zaupnimi informacijami

Člani skupine in njihovi predstavniki ter povabljeni strokovnjaki in opazovalci spoštujejo obveznost varovanja poslovne skrivnosti, ki v skladu s Pogodbama in njunimi izvedbenimi pravili velja za vse člane institucij in njihovo osebje, ter varnostne predpise Komisije v zvezi z varovanjem tajnih podatkov Unije iz sklepov Komisije (EU, Euratom) 2015/443 (8) in 2015/444 (9). Če teh obveznosti ne spoštujejo, lahko Komisija sprejme vse ustrezne ukrepe.

Člen 12

Preglednost

1. Skupina in njene podskupine se vpišejo v register strokovnih skupin Komisije in drugih podobnih subjektov (v nadaljnjem besedilu: register strokovnih skupin).

2. Kar zadeva sestavo skupine, se naslednji podatki objavijo v registru strokovnih skupin:

(a) imena organov držav članic;

(b) imena drugih javnih subjektov;

(c) imena opazovalcev.

3. Vsi zadevni dokumenti, vključno z dnevnimi redi, zapisniki in pisnimi prispevki udeležencev, so na voljo bodisi v registru strokovnih skupin bodisi prek povezave z registra na posebno spletišče, kjer so omenjene informacije. Do posebnih spletišč se lahko dostopa brez registracije uporabnikov ali kakršnih koli drugih omejitev. Zlasti dnevni red in drugi zadevni referenčni dokumenti se objavijo pravočasno pred sejo, ki ji sledi pravočasna objava zapisnika. Izjeme glede objave so predvidene le v primeru, ko se šteje, da bi razkritje dokumenta oslabilo varstvo javnega ali zasebnega interesa, kakor je opredeljeno v členu 4 Uredbe Evropskega parlamenta in Sveta (ES) št. 1049/2001 (10).

Člen 13

Stroški sestankov

1. Udeleženci, ki sodelujejo pri dejavnostih skupine in podskupin, za svoje storitve niso plačani.

2. Komisija povrne potne stroške in stroške bivanja, ki udeležencem nastanejo pri opravljanju dejavnosti skupine in podskupin. Povračilo se izplača v skladu z veljavnimi določbami Komisije v mejah razpoložljivih odobrenih sredstev, dodeljenih oddelkom Komisije v okviru letnega postopka razporeditve sredstev.

V Bruslju, 18. januarja 2018 Za Komisijo Karmenu VELLA Član Komisije

(1) COM(2018)10.

(2) Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

(3) Mreža Evropske unije za izvajanje in uveljavljanje okoljskega prava (IMPEL), Forum sodnikov EU za okolje (EUFJE), Evropska mreža tožilcev za okolje (ENPE), EnviCrimeNet, Evropska mreža vodij agencij za varstvo okolja (NEPA), Evropska organizacija vrhovnih revizijskih institucij (EUROSAI).

(4) COM(2018)10.

(5) Sklep Komisije z dne 30.5.2016 o oblikovanju horizontalnih pravil za ustanovitev in delovanje strokovnih skupin Komisije, C(2016) 3301, člen 13(1).

(6) C(2016) 3301, člena 10 in 14.2.

(7) C(2016) 3301, člen 17.

(8) Sklep Komisije (EU, Euratom) 2015/443 z dne 13. marca 2015 o varnosti v Komisiji (UL L 72, 17.3.2015, str. 41).

(9) Sklep Komisije (EU, Euratom) 2015/444 z dne 13. marca 2015 o varnostnih predpisih za varovanje tajnih podatkov EU (UL L 72, 17.3.2015, str. 53).

(10) Uredba (ES) št. 1049/2001 Evropskega parlamenta in Sveta z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).